ועדת המשנה לעניין שנת שמיטה, כנסת 17, פרוטוקול מספר 2, 2007-06-18 13:00

דוד טל: שלום לכולם, אני מתכבד לפתוח את ישיבת ועדת המשנה של ועדת הכספים בנושא: שנת שמיטה.

דוד טל: אני מקדם בברכה את ידידי הטוב, חבר הכנסת שלום שמחון, שר החקלאות, ואנחנו מצפים עדיין לבואו של שר הדתות, השר יצחק כהן.

דוד טל: בדיון הקודם סיכמנו שהמשרדים הרלוונטיים, קרי: משרד החקלאות ומשרד הדתות, שני המשרדים שאמונים על כל נושא השמיטה, יביאו בפנינו את ההיערכות שלהם לקראת שנת השמיטה.

דוד טל: אני מתכוון, בעזרת השם, לקבוע סיור בזמן הקרוב באחד המקומות שבהם ניתן יהיה לראות וללמוד את הדברים קצת יותר מקרוב.

דוד טל: אדוני השר, אבקשך להציג את ההיערכות של משרד החקלאות לשנת השמיטה.

דוד טל: בבקשה.

שלום שמחון: שלום לכולם, אני שמח שקמה ועדת משנה, שעוסקת בשנת השמיטה.

דוד טל: בהמלצתו של הרב ליצמן.

שלום שמחון: מזה תקופה אנחנו נערכים לשנת השמיטה ולפני שידברו אנשי המקצוע, גם מנכ"לית המשרד וגם סמנכ"ל סחר חוץ שעומד בראש ועדת השמיטה המשותפת, אני אומר כמה מילים על דרך העבודה במהלך השנה הבאה.

שלום שמחון: אנחנו מכירים בעובדה שלשנת השמיטה צריך להיערך במישורים רבים ולתת תשובות לענפי חקלאות רבים מאד, אבל גם ובעיקר למגזר הדתי על תפיסותיו ועמדותיו השונות.

שלום שמחון: משרד החקלאות לא נכנס לתפיסות השונות של שנת השמיטה בעולם הדתי, אנחנו מקבלים אותן ומכבדים אותן וכך יש לנו כוונה לנהוג.

שלום שמחון: דבר נוסף – אנחנו נעשה את הכל כדי ששנת השמיטה תעבור עם כמה שפחות חיכוכים בין ציבור החקלאים לבין המגזר הדתי ובין הציבור החילוני לבין המגזר הדתי.

שלום שמחון: דרשו מאיתנו ויתורים כאלה ואחרים ואנחנו נשתדל לעשות אותם על מנת שהשנה הזאת תעבור בצורה החלקה ביותר.

שלום שמחון: אנחנו מעריכים שיש חשיבות גדולה לציבור החקלאים בישראל ואנחנו נעשה מאמץ גדול על מנת שהדברים ייעשו בהבנה.

ראובן ריבלין: איזה חילוקי דעות יכולים להיות?

שלום שמחון: יש היתר מכירה, יש ציבור שלא אוכל בכלל ויש ציבור שאוכל על פי היתר מכירה וכן הלאה.

שלום שמחון: אנחנו נערכים לכל המצבים האפשריים ונעשית עבודה משותפת בין השר יצחק כהן לביני.

שלום שמחון: הקמנו ועדה משותפת, שחתומים עליה שנינו, ובראשה עומד צבי אלון יחד עם איש המקצוע שעשה את זה בשנת השמיטה הקודמת, ירחמיאל גולדין.

שלום שמחון: הם מיוצגים במירב ובמגוון האפשרי ואני יודע שזה לא מספיק, לכן נעשה מאמץ להכניס את מי שנשאר בחוץ כמשקיף.

שלום שמחון: אנחנו נעשה מאמץ שכולם יהיו שותפים עד כמה שניתן.

שלום שמחון: עניין נוסף נוגע לשנה הבאה - הציבור שישבית את אדמתו והאלפים שיושבתו בכורח – משתלות ואחרים.

שלום שמחון: ננסה לתת תשובה להקמת בתי צמיחה במגזר הערבי בעיקר וגם במגזר היהודי, שיעבור למצע מנותק.

שלום שמחון: אנחנו מעודדים את זה מאד ונעשה פעולה רחבה ככל האפשר.

שלום שמחון: אנחנו עושים מאמץ גדול מאד לצמצם את הייבוא ככל האפשר.

שלום שמחון: אני אומר את זה באופן הכי ברור שרק אפשר ונשמח אם נקבל כתף לצמצם את הייבוא ככל האפשר ונקיים אותו רק במקומות שבהם אין ברירה.

שלום שמחון: מדינת ישראל הניחה על השולחן כ-107 מיליון שקל.

יעקב ליצמן: 103 מיליון שקל.

שלום שמחון: 103 מיליון שקל.

שלום שמחון: בשמיטה הקודמת התמזל מזלי והייתי גם אז שר החקלאות.

שלום שמחון: בשמיטה הקודמת מדינת ישראל העמידה כ-15 מיליון שקל ואחר כך גדל הסכום לכ-27 מיליון שקל במאמץ ובלחץ.

יעקב ליצמן: לא על אותם הסעיפים.

יעקב ליצמן: יש די הרבה סעיפים חדשים.

שלום שמחון: לא על אותם הסעיפים.

שלום שמחון: אז אתם הייתם בקואליציה והבאתם 15 מיליון שקל.

שלום שמחון: השנה שס היו בקואליציה והם דאגו לתקציב.

שלום שמחון: כל פעם מתחלפים בתפקידים.

שלום שמחון: לפעמים צריך לומר מילה טובה גם לממשלה – גם ראש הממשלה וגם שר האוצר נתנו כתף והקציבו לנושא תקציב מיוחד שהוא מחוץ לתקציב הרגיל של המשרד.

שלום שמחון: מבחינה תקציבית צפויה לנו שנה טובה מכיוון שהתקציב הזה עוסק גם בהיתר מכירה, גם באוצר בית דין, גם בתמיכת החקלאים שומרי השמיטה, גם בתמיכה במגדלי החיטה, גם בתמיכה במשתלות עצי פרי הדר, שבשנה הבאה יושבתו לחלוטין, וגם בפער בהוצאות היישום, כאשר הכוונה היא להקטין את הייבוא.

שלום שמחון: אנחנו רוצים לפצל את היישום של ירקות שכבר עכשיו מגדלים ושיושמו וייאכלו בשנה הבאה.

שלום שמחון: התקציב עוסק גם במעבר של כל מיני בתי צמיחה למענק מנותק, גם בהקמת בתי צמיחה במגזר הערבי ובסך הכל 103 מיליון שקל.

שלום שמחון: אני יודע שיש דרישות גם לדברים נוספים.

שלום שמחון: לעניין החיטה – לצערי, בגלל הסיפור ברצועת עזה זה לא נראה עכשיו, אבל היתה לנו תכנית להעביר חלק מהחיטה שלנו לתוך הרצועה ולקבל חלק מהחיטה שהם מקבלים מהגויים.

שלום שמחון: גם השר יצחק כהן וגם אני פנינו בישיבת הממשלה בעל-פה לשרת החוץ ולשמעון פרס כדי להתחיל ולגלגל את המהלך הזה, אבל נכון לרגע זה זאת אמירה מאד מאד בעייתית בגלל המצב הבעייתי.

שלום שמחון: אני מקווה שהמצב ישתפר ונוכל לעשות את זה מכיוון שזה מאד יקל על מגדלי החיטה ויפנה את הכסף לדברים אחרים, שנגלה תוך כדי השנה.

שלום שמחון: לסיום דבריי אני רוצה לומר מה ההנחייה שלי ושל השר יצחק כהן לצוות הפעיל או לוועדת השמיטה המשותפת – חיבוקים רבים, שיתוף פעולה רב, רצון רב לא להיקלע לשום חילוקי דעות ורצון רב ללכת לקראת כולם.

שלום שמחון: אנחנו אומרים מראש שגם אם צריך להתפשר בנקודה כזאת או אחרת, אנחנו נעשה את זה ובלבד שכולנו נבין את המטרה.

שלום שמחון: אין לנו כוונה לחסל את החקלאות הישראלית בשנה הזאת.

שלום שמחון: אני מבקש שתדעו שתהיה פה הליכה מרחיקת לכת, הרבה יותר ממה שהיא היתה בפעם הקודמת, אבל אנחנו מבקשים שהיא לא תהיה מנוצלת.

שלום שמחון: אנחנו מבקשים שבכל פעם שתהיה בעיה, קחו בחשבון שיש חקלאי מנגד שצריך להתפרנס.

יעקב ליצמן: האם יש ויכוחים שהיו בפעם הקודמת והם קיימים גם היום?

שלום שמחון: לא, עוד לא התחלנו עדיין.

יצחק כהן: לא יהיו.

שלום שמחון: המדיניות שלנו מראש היא לפתוח את הידיים ולעשות את מירב המאמצים.

יעקב ליצמן: אם כך אני אוסיף: יהיו.

שלום שמחון: אנחנו נשתדל למנוע כמה שאפשר.

שלום שמחון: אנחנו רוצים להוריד את רמת החיכוך כמה שאפשר.

ראובן ריבלין: האם במסגרת התקציב הזה ניתן לפתור את כל הבעיות?

שלום שמחון: אפשר.

שלום שמחון: ההנחיה של השר יצחק כהן ושלי בשנת השמיטה היא להיות עם ידיים פתוחות, רחבות ככל האפשר ומחבקות ככל האפשר מתוך הנחת עבודה שבצד השני תובן גם האחריות וגם הרגישות כלפי ציבור החקלאים במדינת ישראל.

שלום שמחון: תודה רבה.

דוד טל: אדוני השר, הציגו בפנינו את התקציב לשנת השמיטה וגם את סעיפי המשנה.

דוד טל: האם נערכה בחינה מחודשת לגבי תת הסעיפים הללו והאם המשרדים השונים כבר קבעו את הקריטריונים?

יצחק כהן: תודה רבה.

יצחק כהן: אין לי הרבה מה להוסיף על דברי השר.

יצחק כהן: יש השנה אווירה מצוינת ובניגוד למה שחושב ידידי וחברי הרב ליצמן, לא נראה לי שיש מקום לוויכוחים.

יצחק כהן: התקציב והתכניות פרוסים כך שיהיה מענה לכל הנושאים ולכל הסעיפים ותתי הסעיפים.

יצחק כהן: בהזדמנות זו אני רוצה להודות לכל ראשי הצוותים ששוקדים ועובדים על כל סעיף וסעיף.

יצחק כהן: העבודה חולקה בין ראשי צוותים שנמצאים פה איתנו ואני אבקש מהם לדווח על עבודתם, כל אחד במה שהוטל עליו.

יצחק כהן: נכון שהזמן קצר אבל העבודה נעשית ויש עוד הרבה מה לעשות.

יצחק כהן: עם שיתוף פעולה של כולנו אפשר, בעזרת השם, להגיע להישגים שלא היו עד כה בנושא שנת השמיטה.

יצחק כהן: תודה אדוני.

ראובן ריבלין: כבוד היושב ראש, האם כאשר אתם מביאים בפנינו את פירוט התקציב.

ראובן ריבלין: ..

יעקב ליצמן: התקציב עדיין לא הועבר.

דוד טל: התקציב אושר בממשלה.

ראובן ריבלין: 103 מיליון שקל אושרו.

יעקב ליצמן: לא בוועדת הכספים.

ראובן ריבלין: אנחנו נאשר.

יעקב ליצמן: אין לנו זכות לאשר, אלא רק במליאת הוועדה.

שלום שמחון: יש החלטת ממשלה שאישרה את ה-103 מיליון שקל לפי הסעיפים שמוצגים בפניכם.

ראובן ריבלין: אנחנו נמצאים כאן כנציגות של ועדת הכספים כוועדת משנה לאישור התקציב, כלומר היכולת שלנו לחדור לעומק העניינים היא יכולת מוגבלת, ראשית בגלל מוגבלותנו ושנית בגלל העובדה שהעניין לא נתון בסמכותנו.

ראובן ריבלין: יש לך תקציב של 103 מיליון שקל.

שלום שמחון: הוא פרוס על שלוש שנות תקציב.

שלום שמחון: מעט ב-2007, הרוב ב-2008 ומעט ב-2009.

ראובן ריבלין: כל מה שגדל בשנת השמיטה, למרות שאני יכול לאכול אותו לאחר ראש השנה הבאה, הוא אסור.

ראובן ריבלין: כך לימדוני רבותי.

ראובן ריבלין: כשאתם מביאים את הצעת הפירוט הזאת, האם אחרי שאנחנו נאשר את ה-103 מיליון שקל תוכלו לעשות את המשחק, ההכרחי לפעמים, בין הסעיפים?

ראובן ריבלין: אני מתאר לעצמי שכל אחד מהאנשים היושבים כאן דואג לאחד הסעיפים שקיים בתקציב.

יצחק כהן: בהתאם לצורך כן.

שלום שמחון: בגלל זה דיברתי על עניין החיטה.

שלום שמחון: אם נצליח לעשות את הברטר עם הפלסטינים.

שלום שמחון: את החיטה של שנת השמיטה אנחנו שולחים כמזון לבעלי חיים.

שלום שמחון: אנחנו לא יכולים לאכול אותה.

שלום שמחון: מזון לבעלי חיים מקבל מחיר יותר נמוך.

ראובן ריבלין: אתם מביאים את העניין לידיעתנו ואחר כך אנחנו נביא אותו לאישור.

ראובן ריבלין: השאלה היא האם האישור הזה מחייב אתכם ללכת בהתאם לזה?

יצחק כהן: תהיה גמישות.

ראובן ריבלין: וזה בא אלינו חזרה לאישור?

יעקב ליצמן: לא.

ניסן סלומינסקי: כמו בתקציב המדינה כשיש עודפים.

דוד טל: נאמר בישיבה הראשונה שזה התקציב והתקציב הזה הוא גמיש, כלומר ניתן יהיה להעביר מסעיף לסעיף.

דוד טל: הכרזנו שנהיה שקופים כמו זכוכית.

שלום שמחון: מה שרובי ריבלין אמר הוא חשב כי הוא שאל את שאלת התם – האם בכל פעם שיידרש מעבר מסעיף לסעיף נצטרך לאישור של האוצר או שמספיק לבוא לוועדת הכספים.

דוד טל: אנחנו לא צריכים את האישור של האוצר.

ראובן ריבלין: ברור שלא, כי זה סעיף אחד – 103.

יצחק כהן: ברשות היושב ראש אנימציע לתת למנכ"לית לומר את דבריה ולשמוע דיווח מראשי הצוותים על העבודה שנעשתה.

יצחק כהן: באותה הזדמנות אני רוצה לברך את הרבנים שהגיעו לכאן, כבוד הרב אברהם יוסף.

יעל שאלתיאל: אנחנו עובדים על פי נהלים מפורטים ומסודרים לכל הנושאים.

יעל שאלתיאל: השבוע התפרסמו נהלי תמיכות שהועלו בוועדה גם ליישום שנת השישית, גם למצעים המנותקים וגם לחממות במגזר הלא יהודי.

יעל שאלתיאל: אתמול פורסם בעיתון 'ידיעות אחרונות' קול קורא לאוצרות בית דין.

יעקב ליצמן: זה פורסם ב'ידיעות אחרונות'?

יעקב ליצמן: אני קורא רק את 'המודיע'.

יעל שאלתיאל: זה מחויב להיות מפורסם גם בעיתונות אחרת ויש לי כאן דוגמה לפרסום שהיה בעיתון 'ידיעות אחרונות'.

יעל שאלתיאל: הקו שאנחנו עובדים לפיו מאד פתוח, מאד שקוף, אנחנו עובדים על פי קריטריונים שמאושרים על ידי הוועדה ויוצאים לציבור.

יעל שאלתיאל: כל יתר הנושאים שעדיין לא נקבעו לגביהם קריטריונים, ייקבעו להם קריטריונים.

דוד טל: תוך איזה פרק זמן?

יעל שאלתיאל: התחלנו בנושאי ההשקעות, שהם הכי מהירים, כי אם לא יתקינו חממות מחר, לא ניתן יהיה להשתמש בהם ואם לא נקבע קריטריונים ליישום שנת השישית, לא יגדלו יותר תוצרת.

יעל שאלתיאל: לכן התחלנו מהנושאים האלה ואנחנו מתקדמים לאט לאט.

יעל שאלתיאל: שאל חבר הכנסת ריבלין לגבי היכולת לניוד תקציבים – יש יכולת, כפי שעניתם.

ראובן ריבלין: השאלה היא האם יש יכולת בלעדנו או איתנו.

ראובן ריבלין: אם שיקול הדעת של השרים, לשם מה אתם צריכים אותנו?

דוד טל: איתנו זה יהיה קשה, אבל בלעדנו אי אפשר.

יעל שאלתיאל: כתוב כאן "לאפשר העברה מסעיף לסעיף על פי הצורך" אני מניחה שמכיוון שאנחנו עובדים באופן שקוף ועם קריטריונים ברורים, אין לנו בעיה להסביר את זה כאן בפניכם ולקבל את אישורכם.

יעקב ליצמן: את אומרת שכל סעיף יפורסם בקול קורא.

יעל שאלתיאל: בהחלט.

יעל שאלתיאל: זאת דרך העבודה שלנו.

יעל שאלתיאל: ההיערכות הראשונית אמורה להסתיים תוך חודש להערכתי כי צריך להתחיל לפעול.

דוד טל: תודה.

דוד טל: צבי אלון, סמנכ"ל בכיר לסחר חוץ, בבקשה.

צבי אלון: אני אוסיף כמה דברים שקשורים למה שאמרו השרים הנכבדים והמנכ"לית.

צבי אלון: אנחנו מפיצים את הפרוטוקולים של הוועדה והקמנו ועדות משנה לכל אחד מהנושאים.

צבי אלון: כפי שאמרה המנכ"לית, על פי כללי מנהל תקין הכנו את הקריטריונים, שעל פיהם יכול לפנות הציבור הרלוונטי, והוא זה שצריך להיות הראשון שייחשף לזה.

דוד טל: אלה קריטריונים שנקבעו בעבר או שתיקנתם את הטעון תיקון?

צבי אלון: לא.

צבי אלון: בעקבות השאלה שלך, אדוני היושב ראש, אני רוצה לשבח את חברי הוועדה על כך שהם מודעים ללחץ הזמן שאנחנו נתונים בו ואני מקווה שזה יארך הרבה פחות מחודש ימים.

צבי אלון: אנחנו עובדים עם נציגי הרבנות המכובדים, עם נציגי משרד הדתות ועם עורכי דין שעושים עבודה מהירה.

צבי אלון: כבוד הרב יוסף ועורך הדין ישראל פת עומדים בראש הוועדות הרגישות האלה, שצריכות לקבוע קריטריונים לצרכים השונים והמגוונים.

צבי אלון: קטונתי מלהכיר את כל התחומים האלה, אבל בעזרתם ובעזרת אחרים נצליח להגיע להסכמה.

צבי אלון: הקמנו ועדות משנה שיעזרו לנו לעבוד עבודה יותר יעילה וכל הצרכים שקשורים להכנת ציבור החקלאים, למעקב, לבחינה ולהפצת נהלי המכירה או ניהול נושא אוצר בית דין נעשים על ידי צוות מקצועי, אחד בראשותו של הרב יוסף והשני בראשותו של עורך הדין ישראל פת.

צבי אלון: כמובן שיתר חברי הוועדה המכובדים משולבים בכל הנושאים האלה, שנוגעים גם לנושאים החקלאיים.

צבי אלון: אחד הדברים הקריטיים הוא נושא הפיצוי לחקלאים, שמשביתים את משקיהם בשנה השביעית.

צבי אלון: זה נושא רחב ומוקצב לו סכום מכובד מאד של כסף.

צבי אלון: הדברים האלה נעשים, לדעתי, במהירות הגדולה ביותר.

צבי אלון: השרים וגם אנחנו, כחברי הוועדה, מקבלים פניות ומסבים את תשומת לבנו לצרכים רבים, החל מנושאים של כוללים, סמינרים, הדרכה, מעקב והסברה והדברים האלה מקבלים את תשומת הלב.

צבי אלון: שאלתם לגבי לוח הזמנים – יש דברים שצריך לעשות היום ובנושא כגון משתלות יש זמן לעוד כמעט שנה.

צבי אלון: אנחנו מנסים להיות מעשיים לגבי סדרי העדיפויות והתנהלות הפעילויות.

צבי אלון: הממשלה החליטה על תקציב מסוים ויש בו סימני שאלה רבים מבחינת הסעיפים, החל מהשאלה מה יהיה מחיר החיטה וכלה בפיצוי שצריך לתת למשתלות.

צבי אלון: באותה מידה נשאלת השאלה לגבי שומרי השביעית, הפיצוי לחקלאים שמשביתים משקים והצורך של הציבור החרדי בכל הפעילויות שנוגעות להלכות ולהתנהלויות שנוגעות לשנה השביעית.

צבי אלון: אלה הדברים שאנחנו עושים, אני חושב שאנחנו עובדים מהר ואני פתוח לכל הערה או הארה בנושאים האלה כדי שנעשה את זה בצורה הטובה ביותר.

דוד טל: תודה רבה.

דוד טל: אני רוצה לפנות לשר אלי ישי, כשר שממונה על העסקים הקטנים היות והיו כאן פניות של חקלאים, שרוצים להיכנס לכל מיני גידולים שצריך ליישם אותם בבתי קירור בשנה הבאה.

דוד טל: אני קורא לו להעמיד הון חוזר, הלוואה לחקלאים שכאלה כדי שהם יוכלו להשקיע לטובת הגידולים בשנת השמיטה.

דוד טל: ההלוואות הן לא בסדר גודל ומדובר בהלוואות קטנות.

דוד טל: אחרי שנדע את סדרי הגודל נוכל לדעת אם כדאי או צריך שתהיה ערבות מדינה.

דוד טל: חבר הכנסת סלומינסקי, בבקשה.

ניסן סלומינסקי: אני מניח שהממשלה קבעה סכום עוד הרבה לפני שנעשתה העבודה.

ניסן סלומינסקי: האם אחרי שעשיתם את העבודה הגעתם למסקנה שהסכום שיידרש הוא 200 מיליון או משהו אחר, או שאמרתם: זה מה שיש ונתחיל לחלק.

ניסן סלומינסקי: חשוב לנו לדעת אם הגעתם לסכום אחר.

ניסן סלומינסקי: אם זה פחות, אפשר לחסוך משהו מזה, אבל אם זה יותר, יכול להיות שאפשר ללחוץ על המדינה לתת יותר.

דוד טל: השאלה הראשונה ששאלתי היתה האם תתי הסעיפים הללו נבחנו שוב.

ראובן ריבלין: הבנתי שהבסיס היה שנת השמיטה הקודמת והגדילו אותו.

יעקב ליצמן: לא, היה שם סכום פעוט.

שלום שמחון: צריך להגיד את האמת.

שלום שמחון: בפעם הקודמת זה הופיע רק בהסכמים הקואליציוניים.

ניסן סלומינסקי: כבוד השר, אני משבח את הממשלה, אבל אם יתברר שבאמת צריך 200 מיליון, אני מניח שתפנו לממשלה ויכול להיות שהיא תוסיף.

ניסן סלומינסקי: שנית, איך נעשתה החלוקה הזאת?

יעקב ליצמן: זאת החלטת ממשלה.

ניסן סלומינסקי: שלישית, בשעתו דיברנו על כל אותם מכונים שעובדים בנושא הזה ואם אני לא טועה, אמרו שהם נמצאים בסעיף של הרבנות הראשית.

ניסן סלומינסקי: אני לא רואה את הסעיף הזה פה.

ניסן סלומינסקי: היכן נמצאת התמיכה בכל אותם מכונים שעושים עבודת קודש?

יצחק כהן: התקציב עצמו עובד על ידי צוותים של משרד החקלאות ושל המשרד שלנו, תוך התייעצות עם כל הגורמים.

יצחק כהן: לשמחתנו הרבה, בשנת השמיטה הזאת גדל מאד מאד ציבור שומרי השמיטה ועובדה היא שהתקציב הוא פי ארבע מהתקציב של השמיטה הקודמת, ברוך השם.

יצחק כהן: נערכו אומדנים על פי השמיטה הקודמת פלוס הגידול הצפוי לשנה זו.

יצחק כהן: הגענו לסכומים יותר גדולים, ל-115 מיליון, ובדיון עם האוצר הסכום הצטמצם ל-103 מיליון.

יצחק כהן: אני מקווה שאם נצטרך עוד, כתוצאה מההפעלה האמיתית בשטח, תהיה לנו אוזן קשבת באוצר בעזרתכם ובעזרת הממשלה ונוכל להגדיל את התקציב.

יצחק כהן: יש פה רשת ביטחון להוצאות בית דין.

יצחק כהן: אם יסתבר להם שיש שיפור בין ההוצאה בפועל לבין ההקצאה עצמה, יש רשת ביטחון.

יצחק כהן: לשאלתך, זה נמצא בסעיף ב'.

ראובן ריבלין: זכיתי שאחרי עשרים שנה בכנסת אני יכול להתעסק בשמיטה לתפארת התורה ועם ישראל.

ראובן ריבלין: מדובר באנשים שבשנת השמיטה הולכים ללמוד.

ראובן ריבלין: ברוכים יהיו.

ראובן ריבלין: כמה זמן קודם לכן אני צריך להיות חקלאי מבחינת הקריטריונים?

דוד טל: הרב גפני, זה לא מצחיק.

דוד טל: תאר לך שבעצם הימים הללו הייתי מתחיל לגדל גידולים כדי לקבל תקציב.

ראובן ריבלין: אחרת יכול להיות מצב שבו, אחרי שהקצבנו לזה 4 מיליון, שבוע לפני השמיטה יבואו אנשים ויתחילו להיות חקלאים, יבואו ויבקשו.

משה גפני: אני מבקש לדעת בקצרה שני דברים: ראשית, מתי תגיע ההעברה התקציבית ממשרד האוצר?

משה גפני: אנחנו יכולים לדון, אבל אם לא תבוא ההעברה התקציבית, הדיבורים שלנו הם דיבורי סרק ויכול להיות שהתקציב יגיע מאוחר מדי.

גלית פלצור: מחר תהיה העברה תקציבית לוועדת הכספים על סכום של 12 מיליון שקל.

סמדר אלחנני: כבר לפני שבע שנים ידעו שתהיה שנת שמיטה.

משה גפני: לאיזה משרד?

גלית פלצור: למשרד החקלאות.

משה גפני: יש לכם תכניות להמשך?

גלית פלצור: בהתאם למה שמבקשים מאיתנו ממשרד החקלאות.

משה גפני: זה עובר לתקנה תקציבית אחת?

גלית פלצור: יש כ-7 מיליון שהולכים לרבנות.

משה גפני: את זה הבנתי.

משה גפני: כלומר, לגבי השאלה של חבר הכנסת ריבלין, ההעברות בין הסעיפים השונים יתבצעו על ידי המשרדים.

משה גפני: שאלה נוספת – עד כמה, אדוני היושב ראש, הארגונים שעוסקים במשך כל השנים בנושא השמיטה מעורבים בקביעת הקריטריונים?

דוד טל: עורך הדין פת ישיב על השאלה הזאת.

ישראל פת: נפגשנו עם ראשי שלושה מכונים שעוסקים בחקלאות לפי ההלכה – מכון לחקר החקלאות על פי התורה, מכון התורה בארץ והמכון למצוות התלויות בארץ.

ישראל פת: אני חושב שהם מייצגים ספקטרום של גישות שונות לגבי השמיטה.

יעקב ליצמן: לא את כולן ואפילו לא חצי מהן.

ישראל פת: הרב ליצמן, אמרתי מראש שהתשובה שלי חלקית מאחר ומדובר רק במסגרת הצוות שאני חבר בו והפררוגטיבה שלנו היא רק בנושאי הסברה, תמיכות ומה שהיה מוגדר בעבר ככוללים לשומרי שמיטה והיום זה מוגדר כמסגרות תורניות לשומרי שמיטה, וכן נושא של תמיכה בחקלאים שומרי שמיטה.

ישראל פת: חייבים לומר שאותם מכונים הגישו נייר עמדה לוועדה, שהגיע למשרד החקלאות ולאחר מכן הועבר אלינו.

ישראל פת: בעקבות זאת אנחנו נפגשנו איתם.

ישראל פת: ברור שאם יש גופים נוספים שעוסקים בנושא – קרן השביעית ואחרים – והם יכולים להאיר את עינינו.

ישראל פת: ..

ראובן ריבלין: נמצאים פה נציגים מקרן התרבות דגל ירושלים והם עוסקים בלימוד שמיטה.

יצחק כהן: דנו גם בזה וזה נכלל בקריטריונים.

ישראל פת: במסגרת הצוות שלנו יש שני תחומי תמיכות: האחד הוא מה שהוגדר בעבר ככוללי השמיטה והיום מוגדר כמסגרות תורניות ללומדי שמיטה, והשני הוא הסברה והדרכה.

ישראל פת: מבחני התמיכה האלה נעשים בשיתוף פעולה גם עם משרד המשפטים וגם עם משרד החקלאות ובסופו של יום הם יפורסמו במסגרת משרד החקלאות.

ישראל פת: דיברנו בנושא הזה עם עורך הדין גיל להב, מהלשכה המשפטית במשרד החקלאות ועל פי דרישת משרד המשפטים זה יפורסם במסגרת משרד החקלאות.

ישראל פת: הרב ליצמן, לשאלתך, בטרם הפרסום הסופי של מבחני התמיכה האלה ברשומות, הם יפורסמו להערות הציבור גם בעיתונות החרדית.

משה גפני: התשובה היתה מאד מאד מאד חלקית.

יצחק כהן: אני אשלים אותה.

יצחק כהן: אמרתי בדיון הקודם ואני אומר גם עכשיו שמי מהנוכחים סבור שנכון להזמין גופים או אנשים נוספים, יואיל בטובו להגיש את השמות למנהלת הוועדה ואנחנו נזמן את האנשים לכאן.

יצחק כהן: ממילא הם יהיו מעורים ומעורבים במה שקורה, יוכלו לשאול שאלות ולבקש בקשות.

יצחק כהן: הרב יוסף, בבקשה.

הרב אברהם יוסף: נציגות הרבנות הראשית לישראל פועלת בשני ראשים: הראש האחד עובד בהשתדלות מקסימלית להחדיר לחקלאים את החשיבות של אוצר בית דין, ולא משנה מאיפה הם, אם זה במסגרות כלליות או פרטיות.

הרב אברהם יוסף: החשיבות של אוצר בית דין היא דבר מאד מגביל.

הרב אברהם יוסף: מי שיהיה מסוגל לעמוד בתנאים, מי שיהיה מסוגל להיכנס למסגרת ההלכה, מה טוב ומה נעים.

הרב אברהם יוסף: יש כאלה שטחים שלא נוכל בשום אופן להשתמש בהם במסגרת אוצר בית דין ועליהם נצטרך להחיל את היתר המכירה, כפי שהיה כל השנים.

הרב אברהם יוסף: כל חקלאי בנפרד שהוא בעצם מיופה כוח בקרקע, שיש לו זכויות בקרקע, יהיה קניין איתו בגמירות דעת מושלמת.

הרב אברהם יוסף: הוא יחתום על חוזה, הוא יחתום על שטר מכר, כך שמבחינת היתר המכירה, הרבנות הראשית לישראל שואפת שלא יהיו מצבים שבהם חקלאים יעברו על איסורים בין אם נקרא להם איסורים דאורייתא או איסורים דרבנן.

הרב אברהם יוסף: יש מציאות שאיתה צריך להתמודד.

הרב אברהם יוסף: הארץ מייצאת חקלאות לחוץ לארץ ולייצא סחורה שיש עליה שם של אוצר בית דין, אי אפשר.

הרב אברהם יוסף: הארץ משווקת לאוכלוסיה לא יהודית ולשווק לאוכלוסיה לא יהודית אוצר בית דין, אי אפשר.

הרב אברהם יוסף: הארץ משווקת לאיזורים רבים ונרחבים, שלא יידעו כולם לשמור על קדושת שביעית.

הרב אברהם יוסף: לכן נצטרך להתמודד, לנווט את עצמנו, לתת את התשובות לכל אוכלוסיה ובהתאם לכך נוכל להתמודד הלאה.

יצחק כהן: תודה רבה.

יצחק כהן: עורך הדין פת, האם תרצה להוסיף דברים?

יצחק כהן: הרב ליצמן, בבקשה.

יעקב ליצמן: כמה הערות – אני שמח על התשובה החלקית של ישראל פת שנאמרה ביושר.

יעקב ליצמן: אפילו 50% מאלה שמטפלים בשביעית ובשמיטה לא מיוצגים כאן בוועדות השונות ולא בכדי, אבל אם נראה שיש דברים שמישהו רוצה להוסיף, יוסיפו.

יעקב ליצמן: בסדר, אבל בינתיים כבר פרסמו קול קורא ב'ידיעות אחרונות' ולא שאלו אף אחד.

יעקב ליצמן: החליטו, פרסמו.

יעקב ליצמן: כלומר, נעשים דברים בלי לתאם עם כל מי שצריך להיות בעניין.

יעקב ליצמן: אני לא מתלונן כי אני באופוזיציה ואני גאה בכך.

דוד טל: זה לא שייך.

יעקב ליצמן: אנחנו לא מיוצגים בוועדות כי אנחנו באופוזיציה.

יעקב ליצמן: לא שיתפו איתנו פעולה, אף אחד לא שאל אותנו ושלא יספרו לנו סיפורים על כל מיני דברים.

יעקב ליצמן: שנית, אני חולק על כל החלוקה של הכסף ואני חושב שהיא לא נכונה.

יעקב ליצמן: אם זאת טיוטה, אין בעיה ובוועדה כאן נגדיר את הדברים מחדש ונבקש.

יעקב ליצמן: אין לנו SAY, אין לנו מילה ואני בטוח שהרב כהן יתקוף אותי על זה.

יעקב ליצמן: שלישית, יש סעיף בנושא התמיכות לאלה שלומדים על סך 30 מיליון שקל.

יעקב ליצמן: האם הסעיף הזה יבוא גם למשרד החקלאות והוא ישלם על הכוללים?

יעקב ליצמן: אני חייב לציין לפרוטוקול שיש בלבול גדול בפרוטוקול מהישיבה הקודמת ובמקום השר יצחק כהן כתוב השר יצחק לוי או השר יצחק יוסף.

יעקב ליצמן: לענייננו, אני רוצה להבין האם הכסף הזה יילך למשרד החקלאות והוא ישלם לכוללים או שהכסף עובר למשרד הדתות?

יעקב ליצמן: אם בעוד שנתיים אני רוצה לפתוח כוללים, שלומדים על חקלאות, על הלכת שמיטה.

יעקב ליצמן: האם אני יכול לקבל כסף דרך החקלאות?

יצחק כהן: לא.

יצחק כהן: החלטנו, השר שמחון ואני, שרוב התקציב יעבור דרך משרד החקלאות והוועדה היא ועדה משותפת, מלבד 7 מיליון שקל של היתר מכירה.

יצחק כהן: זה נעשה למען השקיפות ולמען הנוהל התקין וכדי שלא יהיו מצבים שבהם שני שרים מטפלים בסעיף אחד.

יצחק כהן: לשאלות של הרב גפני והרב ליצמן, הקריטריונים שנקבעו הם קריטריונים שוויוניים וכל מי שאתם חושבים שיכול להשתתף, מוזמן להשתתף.

משה גפני: להשתתף במה?

ניסן סלומינסקי: בדיון.

משה גפני: להשתתף במה, אדוני השר?

יצחק כהן: אם מישהו רואה את עצמו כמי שיכול להיות נתמך באחד מהסעיפים.

יצחק כהן: ..

משה גפני: זה ברור.

משה גפני: להשתתף במה?

משה גפני: אתה משיב לי על השאלה?

יצחק כהן: אני אשיב לך בהמשך.

משה גפני: שאלתי שאלה רצינית ואני רוצה לקבל תשובה.

דוד טל: על פי השיטה של ליצמן, הוא סבור שלו הוא היה בקואליציה, הוא וחבריו היו שותפים בוועדות השונות.

יעקב ליצמן: נכון מאד.

משה גפני: נכון מאד.

דוד טל: היות והוא לא בקואליציה, אני קורא לו להצטרף לקואליציה.

ראובן ריבלין: מה עניין קואליציה לשמיטה?

יצחק כהן: רבותי, בוועדות אין אף גוף פוליטי אלא גורמים מקצועיים בלבד.

יצחק כהן: רציתי לשלוח לוועדה את אחד העוזרים שלי, את אביגדור, אבל הודיעו לנו חד משמעית – רק גופים מקצועיים.

יצחק כהן: נקודה.

יצחק כהן: גם אביגדור, שהוא העוזר שלי, הוא לא חבר ועדה.

יצחק כהן: ישראל פת, שהוא היועץ המשפטי של הרשות, חבר בוועדה כי הוא גוף מקצועי.

יצחק כהן: שום גוף פוליטי לא נמצא בוועדה.

יעל שאלתיאל: הוא יכול להיות מוזמן.

יצחק כהן: אתמול הייתי בסיור אצל הרב מנדלסון והנציג שלו נמצא פה.

יצחק כהן: אני מבקש מהיושב ראש לתת לו את זכות הדיבור.

דוד טל: אני מייד אתן לו לדבר.

דוד טל: אלימלך טירנואר, בבקשה.

אלימלך טירנואר: ברשות היושב ראש, כבוד השר, זו שנת השמיטה הרביעית שבה אנחנו מחנכים, מכניסים ומחדירים את תרבות דגל ירושלים, כלומר הלכות שמיטה, בקרב ילדי ישראל בארץ ובתפוצות.

אלימלך טירנואר: מדובר ברבבות ספרים ודיני שביעית.

אלימלך טירנואר: אמש קיימנו בבנייני האומה את המבחן העולמי הראשון לילדי ישראל והתפוצות עם נציגים מכל העולם על דיני שביעית.

אלימלך טירנואר: אנחנו מתעסקים בספר הזה כשלוש שנים – ערב שביעית, שביעית והמבחנים העיקריים בשנה השביעית.

אלימלך טירנואר: רבבות ילדים, רבבות ספרים.

אלימלך טירנואר: ילד שהיה תינוק בשנת השבע אין לו מושג.

אלימלך טירנואר: גם בגיל 14 יהיו לו קשיים.

אלימלך טירנואר: בעוד כשבועיים ייצא הספר החדש, ספר של גדולי ישראל פוסקי הדור, הרב שלמה זלמן אוירבך זכרו לברכה וייבדל לחיים ארוכים הרב אלישיב והרב אליהו.

אלימלך טירנואר: יש לנו הערות מכל שבע שנים האלה ונוציא עכשיו את הספר המורחב.

אלימלך טירנואר: כל ילדי ישראל מהכיפות הסרוגות ועד החרדים משתתפים בלימוד הזה ואנחנו עורכים חידונים.

דוד טל: מה בקשת אדוני הרב?

אלימלך טירנואר: אנחנו לא רשומים פה.

אלימלך טירנואר: קיבלנו 2.5 מיליון שקל מראש הממשלה מר יצחק רבין, עליו השלום.

ראובן ריבלין: לקרן השמיטה עצמה?

אלימלך טירנואר: הוא היה שר הדתות והוא הקציב לנו 2.5 מיליון שקל.

אלימלך טירנואר: יש מסמכים אצל המשנה ליועץ המשפטי שכבר מוכנים ומסודרים.

אלימלך טירנואר: בשעתו הגישו נגדנו בג"צ אבל השופט ברק והשופט גולדברג, שהיה לימים מבקר המדינה, דחו את העתירות.

אלימלך טירנואר: היושב ראש, אם אין קמח, אין תורה.

אלימלך טירנואר: פה יש קמח, אנחנו התורה.

דוד טל: תודה.

דוד טל: עורך הדין פת, בבקשה.

ישראל פת: דומני שתנועת דגל ירושלים נתמכה במסגרת המשרד לענייני דתות בעבר מתקציב תרבות תורנית ויתקן אותי הרב טירנואר אם אני טועה.

יצחק וקנין: זה היה סעיף מיוחד.

יצחק וקנין: זה היה בתרבות תורנית ולא בשמיטה.

יצחק וקנין: למה אתם מערבבים?

דוד טל: רבותי, אמרתי ואני שב ואומר כדי להסיר ספק.

דוד טל: אנחנו נעלה כאן את כל הסוגיות שתרצו להעלות.

דוד טל: אני לא בטוח שלכל הסוגיות יהיה פתרון, אבל ברור שהקריטריונים שיחולו על גוף מסוים יחולו גם על גופים אחרים.

דוד טל: הדבר יהיה שקוף.

דוד טל: אני אעמוד על כך שהכל יהיה שקוף והכל על פי אותו קריטריון.

ישראל פת: נשמח לקבל נייר עמדה של דגל ירושלים כמו שקיבלנו משאר הגופים.

ישראל פת: אם יש איזשהו נושא שיש חשש שלא נכניס אותו, כמו מבחנים פומביים, אדרבה ואדרבה.

דוד טל: תביא את זה לדיונים שמתקיימים כאן.

דוד טל: הנציג של הרב מנדלסון, בבקשה.

יהודה פיינר: אני נציג של המרכז הארצי לחקלאים שומרי שביעית.

יהודה פיינר: המרכז פועל משנת ל"ג ומרכז סביבו את כל החקלאים, המבקשים לשמור שמיטה ולהשבית לחלוטין את אדמותיהם ויש רבים כאלה.

יהודה פיינר: כל שמיטה מספר החקלאים הולך וגדל מאד מאד.

יהודה פיינר: היינו מבקשים להשתתף כאנשי מקצוע לפחות בוועדת משנה ולהביא את דעתנו כי הנסיון שלנו גדול מאד מחמש השמיטות האחרונות.

יהודה פיינר: אנחנו רוצים להעיר את תשומת לבם של כל המכובדים לחלוקה באחוזים.

יהודה פיינר: , כמו שאמר השר כהן, בשמיטה הקודמת הוקצבו 27 מיליון כולל כל הסעיפים, מתוכם החקלאים שומרי השביעית קיבלו 15 מיליון, שהם 50% מהתקציב.

יהודה פיינר: אנחנו רואים שהשנה מספר החקלאים גדל במאות אחוזים ולעומת זאת התקציב קטן באחוזים, כלומר בפעם שעברה קיבלנו 50% מהתקציב הכולל והשנה אנחנו מקבלים 20% בלבד.

יהודה פיינר: לא הבנתי פרט אחד – האם מתוך 30 מיליון השקלים שמגיעים לחקלאים השומרי שביעית, האם מדובר ב-30 מיליון שקל או ב-20 מיליון שקל?

משה גפני: 20 מיליון שקל.

יהודה פיינר: אם מדובר ב-30 מיליון שקל, הם מהווים פחות מ-30% ואם מדובר ב-20 מיליון שקל, זה פחות מ-20%.

יעל שאלתיאל: אבל זה במאה אחוזים יותר ממה שהיה בשמיטה הקודמת.

משה גפני: היום מדובר ב-20 מיליון.

דוד טל: גברתי המנכ"לית, חלפו להם שבע שנים, שהן פרק זמן לא קטן.

יעל שאלתיאל: בסיכומו של דבר הכל יחולק כמו שאמרתי, על פי קריטריונים ובצורה שוויונית ולכן זה לא משנה מה היה בפעם הקודמת.

דוד טל: את יכולה לומר שזה לא משנה, אבל זה יכול לשנות.

דוד טל: מאד משנה אם אנחנו מתקצבים בסעיף משנה 30 מיליון או 50 מיליון.

דוד טל: לכן רציתי שתביאו את הנתונים משנת השביעית הקודמת ואז אפשר יהיה לבדוק אם זה כפי שאדוני אומר, 10% או 20%.

ראובן ריבלין: אני רוצה להעיר הערה לפרוטוקול – ייתכן מאד שהכפלתם את הסכום השנה, אבל אם צודק הדובר ואומר שהחלק של החקלאים, שהם העיקר בשמיטה, הצטמצם כדי 50% אפילו, הדבר לא מתקבל על דעתנו.

יעל שאלתיאל: אמר השר שהמדיניות של משרד החקלאות היא לאפשר מקסימום שימוש בתוצרת חקלאית מגידול בארץ, נוספו סעיפים כגון מצע מנותק או בניית חממות במגזר הלא יהודי על אדמות טאבו על מנת לאפשר תוצרת הארץ.

יעל שאלתיאל: אנחנו פועלים במספר תחומים, שלא היו בשנת השמיטה הקודמת.

יעל שאלתיאל: המדד הוא לא האחוז אלא אם בשנת השמיטה הקודמת הפיצוי למשביתי קרקעות היה השכר הממוצע במשק, למשל, המבחן יהיה האם השנה כל חקלאי שישבית את אדמתו יקבל שכר הולם על פי אותו קריטריון.

יעל שאלתיאל: אני מבקשת שתשפטו אותנו, את הפעילות שלנו ושל הוועדה המשותפת, על פי הקריטריונים, על פי הפומביות ועל פי השוויוניות שאנחנו נציג.

יעל שאלתיאל: כמו שאמר השר, אם יהיה חסר בסעיף מסוים ולא יצטרכו את החיטה.

יעל שאלתיאל: ..

ראובן ריבלין: ובלבד שעקרונות החוק יישמרו.

יעל שאלתיאל: בוודאי.

יעל שאלתיאל: אם לא יספיקו הכספים, נלך חזרה לממשלה.

משה גפני: אני אומר וחוזר ואומר – המציאות הזאת שבה יש היום יותר חקלאים ששומרים שמיטה, אלה שאינם מעבדים את אדמותיהם, אלה שהרב פיינר מייצג אותם, אלה שאנחנו תורמים להם כסף, החרדים העניים ביותר תורמים להם כסף כדי לעזור להם.

משה גפני: השאלה המרכזית האם החקלאים האלה יקבלו יותר או פחות תלויה בכך שהייתם צריכים שיהיה מישהו מהם אצלכם בוועדה, עם כל הכבוד לאנשים וליועצים המשפטיים.

יצחק כהן: אני הייתי אצל הרב מנדלסון, לא אתה, וזה שהם נמצאים פה היום זה בזכותי ולא בזכותך.

יצחק כהן: התייעצנו איתם, הרב אברהם יוסף העיר בישיבה הקודמת הערה מצוינת, שייתכן והשנה לא יצטרכו לגדל חיטה.

הרב אברהם יוסף: לא, זה כבר נפל.

הרב אברהם יוסף: ישבנו איתם בישיבה וזה נפל.

הרב אברהם יוסף: אף טחנת קמח פה בארץ לא טוחנת.

הרב אברהם יוסף: הם לא רוצים שיהיה ערבוב ולא תמיד משתלם לייצא את זה מבחינת פער המחירים.

הרב אברהם יוסף: בואו נפסיק עם זה, לא צריך.

יצחק כהן: אמרתי שוב את ההצעה של הרב לשר החקלאות והם יבדקו את זה עם גופים מקצועיים.

יצחק כהן: נקבל תשובה בישיבה הבאה.

ניסן סלומינסקי: ישנם כאלה שפתרון הנושא של השמיטה לא נמצא לגביהם בדף הזה אלא נמצא בזה שהם משפים מקומות אחרים של גויים, שם מעבדים את האדמה, לשם מביאים סחורה ומשם לישראל.

ניסן סלומינסקי: אלה מקומות שדי קרובים לגבול מדינת ישראל.

ניסן סלומינסקי: האם בתוך ה-103 מיליון שקל יש גם סכום שמעודד אותם או מתקצב אותם בכל פעילות ההסברה או שזה לא קשור בכלל לעניין?

יעל שאלתיאל: צר לי, לא ירדתי לסוף דעתך.

ניסן סלומינסקי: יש אסכולה שאומרת שכל הדברים האלה לא רלוונטיים.

ניסן סלומינסקי: אנחנו מפתחים בירדן או בסמוך לזה את התבואה ומביאים אותה משם.

ניסן סלומינסקי: מעבר לכל החומרה שאני רואה בזה, האם יכול להיות שמדינת ישראל מעודדת גם את הדרך הזו על ידי כך שהיא נותנת להם הסברה או שהם מנותקים לגמרי?

יעל שאלתיאל: זה כל כך מנותק, שאפילו לא הבנתי במה מדובר בפעם הראשונה ששאלת.

יעל שאלתיאל: אין שום דרך שבה אנחנו נסייע לייבוא.

יעל שאלתיאל: אין שום דרך.

יעל שאלתיאל: השר הציג את המדיניות ולכן התחלנו עם הרב יצחק כהן לפני זמן רב מאד את כל החשיבה, את ההתארגנות ואת העברת הנושא בממשלה כי מה שאנחנו רוצים הוא קודם כל לתמוך בחקלאים שיושבים פה בארץ.

ניסן סלומינסקי: אם כך זה לא נעשה דרך מכונים ולא דרך הסברה?

יעל שאלתיאל: לא.

דוד טל: זה התקציב של משרד החקלאות.

דוד טל: האם גברתי יכולה להראות לי היכן מופיע התקציב לשנת השמיטה?

יעל שאלתיאל: זה אקסטרה.

סמדר אלחנני: כשנבנה התקציב לא ידעו שהשנה תהיה שנת שמיטה?

דוד טל: גלית, בבקשה.

גלית פלצור: באשר לשאלתך, ב-2008 הסכום הנותר כן מופיע בבסיס התקציב.

גלית פלצור: לסוגיה אחרת – מעבר ל-103 מיליון אנחנו במשרד האוצר כנראה נאלץ להתנגד לתוספת כלשהי.

דוד טל: כשנגיע לשם נעבור את זה.

דוד טל: תודה רבה לכולם, הישיבה נעולה.